《一瓷不受为棠野祁公歌》
明代·利仁

使君节操冰檗坚，雪映黄堂鹤舞帘。一瓷虽琐都无爱，信是清白由家传。

乃翁使夷曾却金，朝鲜犹说到于今。为臣讵肯辱君命，为子何曾改父心。

包公昔不持一砚，谁谓人心随世变。使君一瓷亦不持，昔日包心今又见。

安得人人如使君，穷檐茅屋皆生春。清风高节激顽懦，坐令四海风俗淳。

作者简介：利仁，字万荣。东莞人。明宪宗成化二十二年（一四八六）举人。官惠州府教授。事见民国《东莞县志》卷四五。